2015. gada 22. aprīlī Rīkojums Nr. 206

Rīgā (prot. Nr. 21  8. §)

**Par nekustamo īpašumu objektu iekļaušanu nacionālās sporta bāzes – Rīgas pilsētas pašvaldības sporta kompleksa "Arkādija" – sastāvā**

1. Ministru kabinets (adrese – Brīvības bulvāris 36, Rīga, LV-1520) ir izskatījis Rīgas pilsētas pašvaldības (adrese – Rātslaukums 1, Rīga, LV-1539, reģistrācijas Nr. 90000064250) vārdā iesniegto Rīgas Futbola skolas 2014. gada 26. maija iesniegumu par papildu nekustamo īpašumu O. Vācieša ielā 2, Rīgā, iekļaušanu nacionālās sporta bāzes – sporta kompleksa "Arkādija"– sastāvā.

2. Pēc šā rīkojuma 1. punktā minētā iesnieguma izskatīšanas Ministru kabinets konstatē:

2.1. ar Ministru kabineta 2010. gada 30. decembra rīkojumu Nr. 778 "Par nacionālās sporta bāzes statusa piešķiršanu Rīgas pilsētas pašvaldības sporta kompleksam "Arkādija"" piešķirts nacionālās sporta bāzes statusu sporta kompleksam "Arkādija", nosakot, ka minētais komplekss sastāv no šādiem nekustamā īpašuma objektiem:

2.1.1. zemesgabala (nekustamā īpašuma kadastra Nr. 0100 049 0230) Uzvaras bulvārī 10, Rīgā, 23833 m2 platībā (zemes vienības kadastra apzīmējums 0100 049 0230) (ierakstīts Rīgas pilsētas zemesgrāmatas nodalījumā Nr. 28550 uz Rīgas pilsētas pašvaldības vārda);

2.1.2. divām būvēm (būvju kadastra apzīmējumi 0100 049 0230 002 un 0100 049 0230 001) Uzvaras bulvārī 10, Rīgā (ierakstītas Rīgas pilsētas zemesgrāmatas nodalījumā Nr. 28550 uz Rīgas pilsētas pašvaldības vārda);

2.2. Ministru kabineta 2012. gada 20. marta noteikumi Nr. 192 "Sporta bāzu un nacionālo sporta bāzu pārbaudes kārtība" (turpmāk – MK noteikumi) nosaka, ka, izvērtējot sporta bāzes darbības atbilstību likuma "Par nacionālās sporta bāzes statusu" 5. pantā minētajiem nacionālās sporta bāzes statusa piešķiršanas nosacījumiem, ir jāveic nacionālās sporta bāzes darbības pārbaude;

2.3. atbilstoši MK noteikumu 3. punktam pārbaudes ietvaros pārbauda un novērtē nacionālās sporta bāzes vispārējo vizuālo stāvokli, dokumentāciju, kas saistīta ar sporta bāzes darbību, sporta bāzes darbību sporta jomā, sporta bāzes tehniskā un funkcionālā stāvokļa atbilstību normatīvo aktu prasībām, tai skaitā nekustamā īpašuma sastāvā esošo būvju piemērotību un izmantošanu sporta vajadzībām, sporta bāzes atbilstību ekspluatācijas drošības, ugunsdrošības, civilās aizsardzības un darba drošības prasībām, kā arī higiēnas normām;

2.4.  2013. gada 17. septembrī veicot sporta kompleksa "Arkādija" darbības pārbaudi, tika konstatēts, ka nekustamais īpašums (stadions) O. Vācieša ielā 2, Rīgā, nav iekļauts Ministru kabineta 2010. gada 30. decembra rīkojuma Nr. 778 "Par nacionālās sporta bāzes statusa piešķiršanu Rīgas pilsētas pašvaldības sporta kompleksam "Arkādija"" norādītajā nekustamā īpašuma sastāvā;

2.5. saskaņā ar likuma "Par nacionālās sporta bāzes statusu" 4. pantu nacionālā sporta bāze ir speciāla sporta vajadzībām celta vai piemērota būve, kā arī vide (piemēram, laukumi, celiņi sporta nodarbībām, veselības takas), kurai neatkarīgi no tā, kā īpašumā šī būve vai vide atrodas, šajā likumā noteiktajā kārtībā piešķirts nacionālās sporta bāzes statuss;

2.6. sporta komplekss "Arkādija" savas funkcijas sporta jomā var nodrošināt tikai tad, ja tā sastāvā ir atbilstošas būves, kas tieši vai pastarpināti nodrošina sporta funkcijas īstenošanu;

2.7. Eiropas Futbola asociāciju savienība (UEFA) un biedrība "Latvijas Futbola federācija" vērtē sacensību norises vietas atbilstību sacensību noteikumiem, tehnisko stāvokli un iespējas nodrošināt treniņus, sporta un veselīga dzīvesveida popularizēšanas iespējas. Eiropas Futbola asociāciju savienība sporta kompleksa "Arkādija" atbilstību ir vērtējusi kā vienotu nekustamā īpašuma kopumu (Uzvaras bulvāris 10 un O. Vācieša iela 2, Rīga), kas nodrošina pilnīgu sporta kompleksa "Arkādija" atbilstību Eiropas čempionātu, to posmu, kausu izcīņas un kvalifikācijas sacensību rīkošanai. Līdz ar to ir pamats šā rīkojuma 2.4. apakšpunktā minētā nekustamā īpašuma iekļaušanai nacionālās sporta bāzes – sporta kompleksa "Arkādija" ­– sastāvā;

2.8. nekustamais īpašums O. Vācieša ielā 2, Rīgā, kura iekļaušanu nacionālās sporta bāzes – sporta kompleksa "Arkādija" – sastāvā ierosina Rīgas Futbola skola, ietilpst nacionālās sporta bāzes – sporta kompleksa "Arkādija" – sastāvā;

2.9. Ministru kabineta 2010. gada 30. decembra rīkojuma Nr. 778 "Par nacionālās sporta bāzes statusa piešķiršanu Rīgas pilsētas pašvaldības sporta kompleksam "Arkādija"" 2.1. apakšpunktā noteiktā nekustamā īpašuma sastāva papildināšana ar nekustamo īpašumu O. Vācieša ielā 2, Rīgā, nemaina lēmuma būtību par nacionālās sporta bāzes statusa piešķiršanu sporta kompleksam "Arkādija";

2.10. saskaņā ar likuma "Par nacionālās sporta bāzes statusu" 6. panta 3.1daļu Latvijas Nacionālā sporta padome 2014. gada 24. jūlija sēdē (prot. Nr. 3  11. §) ir atbalstījusi nacionālās sporta bāzes – sporta kompleksa "Arkādija" – sastāvā iekļauto nekustamo īpašumu papildināšanu ar nekustamo īpašumu O. Vācieša ielā 2, Rīgā;

2.11. saskaņā ar likuma "Par nacionālās sporta bāzes statusu" 6. panta ceturto daļu rīkojumu par nacionālās sporta bāzes statusa piešķiršanu izdod Ministru kabinets;

2.12. saskaņā ar Administratīvā procesa likuma 87. panta pirmās daļas 1. punktu tajā pašā lietā administratīvo procesu var uzsākt no jauna uz adresāta iesnieguma pamata, ja ir mainījušies lietas faktiskie apstākļi, kuri bija par pamatu lēmuma pieņemšanai;

2.13. pēc Ministru kabineta 2010. gada 30. decembra rīkojuma Nr. 778 "Par nacionālās sporta bāzes statusa piešķiršanu Rīgas pilsētas pašvaldības sporta kompleksam "Arkādija"" izdošanas ir mainījušies lietas faktiskie apstākļi. Par faktisko apstākļu maiņu uzskatāma Rīgas Futbola skolas 2014. gada 26. maija iesniegumā norādītā informācija par nekustamo īpašumu O. Vācieša ielā 2, Rīgā, saistību ar nacionālās sporta bāzes – sporta kompleksa "Arkādija" – darbības nodrošināšanu.

3. Ievērojot minētos apsvērumus un pamatojoties uz likuma "Par nacionālās sporta bāzes statusu" 4. pantu, 6. panta ceturto daļu un Administratīvā procesa likuma 67. pantu un 87. panta pirmās daļas 1. punktu, Ministru kabinets nolemj papildināt nacionālās sporta bāzes – sporta kompleksa "Arkādija" – nekustamā īpašuma sastāvu ar šādiem nekustamā īpašuma objektiem:

3.1. zemes vienību 25387 m2 platībā (zemes vienības kadastra apzīmējums 0100 055 0003) O. Vācieša ielā 2, Rīgā (ierakstīts Rīgas pilsētas zemesgrāmatu nodalījumā Nr. 5985 uz Rīgas pilsētas pašvaldības vārda);

3.2. septiņām būvēm – sporta paviljonu (kadastra apzīmējums 0100 055 0003 001), saimniecības ēku (kadastra apzīmējums 0100 055 0003 006), skatītāju caurlaides mezglu (kadastra apzīmējums 0100 055 0003 011), skatītāju tribīnēm, ģērbtuvju bloku (kadastra apzīmējums 0100 055 0003 012), vieglatlētikas sektoru (kadastra apzīmējums 0100 055 0003 013), futbola laukumu (kadastra apzīmējums 0100 055 0003 014) un stadiona skrejceļu (kadastra apzīmējums 0100 055 0003 015) O. Vācieša ielā 2, Rīgā (ierakstītas Rīgas pilsētas zemesgrāmatu nodalījumā Nr. 5985 uz Rīgas pilsētas pašvaldības vārda).

4. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā "Latvijas Vēstnesis".

Ministru prezidente Laimdota Straujuma

Izglītības un zinātnes ministre Mārīte Seile